***Bolero***

**Maurice Ravel (1875 – 1937)**

**Torthaí Foghlama**

*1.11 – struchtúr píosa ceoil a léiriú go fisiciúil nó le híomhánna.*

*1.14 – comparáid a dhéanamh idir píosaí ceoil le cumadóirí éagsúla ó thíortha éagsúla, ach iad a bheith comhchosúil de réir ré agus stíle.*

*2.3 – sleachta/móitífeanna/téamaí ó phíosa ceoil a athrú trína mhothú, stíl nó armóin chunaidh a athrú.*

*2.9 – an bealach a ndéantar fuaim in uirlisí a shainaithint, a láidreachtaí agus a laige i gceolchasadh a léiriú.*

*3.1 – comhoibriú le scoláirí eile agus le piaraí chun seinnliosta agus sraith taifeadtaí a dhéanamh, le himeachta stairiúil áitiúil nó imeacht comórtha pobail a thionlacan.*

*3.3 – staidéar a dhéanamh ar stíl ceol stairiúil faoi leith; anailís a dhéanamh ar na teicnící atá coitianta sa stíl.*

**Ceol sa Ré Impriseanach**

Tosaigh cumadóirí sa fiche haois ag smaoineamh ar bhealaí nua chun a gcuid ceoil a chur in iúl. Bhí clú agus cáil ar an stíl ealaíne ar ar tugadh impriseanachas, ina léiríodh íomhá ginearálta a bhí doiléir go minic, in áit mionsonraí a léiriú. Lean an ceol sa ré chéanna an stíl chéanna – ba é atmaisféar agus mothú an cheoil an rud ba thábhachtaí, agus ghlac an tséis agus an comhcheol ról tacúil. Tréith eile a bhaineann leis an gceol ná na patrúin fuaime fíneálta, éadrom, shéimh. Bhí na cumadóirí ag iarraidh mothúcháin a spreagadh seachas séis nó rithim faoi leith a chumadh. Ba iad na cumadóirí Francacha na cumadóirí ba láidre sa ghluaiseacht seo – Debussy, Ravel ach go háirithe. Mhair an r=Ré Impriseanach go garbh ó 1870 – 1930.

**Téama agus Breachnuithe**

Ceann de na foirmeacha is sine is ea Téama agus Breachnuithe sa cheol. Thosaigh sé sa 16ú haois. Tá go leor bealaí inar féidir an ceol a athrú chun breachnú a dhéanamh:

1. ornáidíocht a chur sa tséis
2. Luas an cheoil a athrú
3. Amchomhartha (méadar) a athrú
4. Comhcheol nó cordaí a athrú
5. Tonúlacht a athrú ó mhór go mion nó a mhalairt
6. Cuntrashéis a chur leis an gceol
7. An uigeacht a athrú trí chanóin a chur leis an tséis
8. Rithim an cheoil a athrú
9. An tséis a sheinm bun os cionn
10. Uirlisí a athrú.

**Anailís ar an gceol**

**Cúlra:** Bhí Ravel ag iarraidh ceol a chumadh i stíl Spáinneach do bhailé. Tugadh *Bolero* ar an mbailé cé nach raibh sé cosúil leis an damhsa Spáinneach dar teideal Bolero. Bhunaigh sé an ceol seo ar théama simplí a athsheinntear go arís agus arís eile tríd an bpíosa, tá *cresendo* mór fada amháin tríd an bpíosa ar fad go dtí an deireadh.

**Séis:** Tá an tséis briste suas in dhá chuid. Bogann an chéad chuid céim ar chéim i gcónaí. Tá réimse cúng aige. Tosaíonn sé ar dó agus críochnaíonn sé ar só. Bogann an dara leath céim ar chéim den chuid is mó fosta. Tá nótaí nach bhfuil i mórghléas C sa chuid seo.

**Rithim:** 3/4 Tá rithim leanúnach tríd an bpíosa ar fad; seinntear ar an sreangdruma í ag an tús ach tagann níos mó uirlisí isteach de réir a chéile agus tá an rithim go mór chun tosaigh faoi dheireadh an phíosa. Tugtar ostinato ar an bpatrún rithime seo mar go leanann sé tríd an bpíosa ar fad. Tá an rithim casta sa dara leath den téama le tríríní agus sioncóipiú.

**Uigeacht:** Cuntraphointeach le béim chothrom idir an tséis agus an rithim.

**Comhcheol:** Cordaí simplí athsheinnte an bealach ar fad tríd.

**Tonúlacht:** Mór sa chéad leath; módúil sa dara leath agus ag an deireadh athraíonn sé go mórghléas E.

**Uirlisí:** Ceolfhoireann: TU; GU (fliúit, óbó, óbó d’amore, clairinéad; basún, sacsafón); práis agus cnaguirlisí.

**Foirm:** Athsheinntear A agus B ceithre huaire tríd an bpíosa. Gach uair a athsheinntear na téamaí sin, bíonn uirlisí sa bhreis ann agus tugann sé sin *crescendo* mór amháin don cheol ó thús deireadh.

**Bealaí ina n-athraítear an téama:**

1. Cuirtear níos mó uirlisí leis gach uair a sheinntear é.
2. Athraíonn an dinimic de réir a chéile – éiríonn an ceol i bhfad níos láidre ó thús deireadh.
3. Tagann an rithim chun tosaigh de réir a chéile sa cheol. Ag an tús tá an tséis níos tábhachtaí ach faoi dheireadh an phíosa is í an rithim is mó atá chun tosaigh.

**Obair duitse**

1. Ainmnigh na huirlisí a sheinneann sa phíosa ceoil seo. Déan taighde ar an óbó d’amore agus déan cur síos ar an mbealach a ndéantar fuaim ann. Cuir i gcomparáid leis an óbó í.
2. Agus úsáid á baint agat as íomhánna, léirigh struchtúr an phíosa ceoil seo.
3. Déan liosta de na tréithe a bhaineann le ceol sa Ré Impriseanach agus cuir tic leo siúd atá le sonrú sa phíosa ceoil seo.
4. Déan comparáid idir an píosa ceoil seo, agus píosa ceoil le Isaac Albéniz. Cuir do chuid torthaí sa tábla thíos.

|  |  |  |
| --- | --- | --- |
| Gné den cheol | *Bolero* | Ceol le hAlbéniz |
| Séis(eanna) |  |  |
| Rithim |  |  |
| Luas |  |  |
| Comhcheol (armóin) |  |  |
| Mothú |  |  |
| Liricí – an scéal nó míniú |  |  |
| Uigeacht |  |  |
| Tonúlacht |  |  |
| Feidhm an cheoil |  |  |
| An tréithe is láidre den cheol, dar leat. |  |  |
| Do thuairim faoin gceol |  |  |

1. Déan taighde ar Ravel. Scríobh cúig phointe eolais faoi.
2. Roghnaigh téama gairid ó phíosa ceoil, nó cum téama de do chuid féin. Agus úsáid á baint agat as an liosta ag barr an leathanaigh, athraigh an téama sin ar chúig bhealach éagsúla chun píosa nua ceoil san fhoirm ‘Téama agus Breachnuithe’ a chumadh. Cleacht an píosa agus ansin cuir i láthair an ranga é.